Ehdotus Euroopan parlamentin ja neuvoston asetus kansainvälisten tilinpäätössuositusten soveltamisesta /* KOM/2001/0080 lopull. - COD 2001/0044 */



Virallinen lehti nro 154 E , 29/05/2001 s. 0285 - 0299



Ehdotus EUROOPAN PARLAMENTIN JA NEUVOSTON ASETUS kansainvälisten tilinpäätössuositusten soveltamisesta (komission esittämä) Perustelut 1. Johdanto Lissabonissa 23 ja 24 päivänä maaliskuuta 2000 kokoontuneen Eurooppa-neuvoston päätelmissä korostettiin tarvetta nopeuttaa rahoituspalvelujen sisämarkkinoiden loppuunsaattamista ja asetettiin vuosi 2005 määräajaksi, johon mennessä komission rahoituspalvelujen toimintasuunnitelma on pantava täytäntöön, sekä vaadittiin, että julkisesti noteerattujen yhtiöiden [1] tilinpäätöstietojen vertailukelpoisuuden parantamiseksi toteutettaisiin toimia. [1] Tässä "julkisesti noteeratuilla yhtiöillä" tarkoitetaan yhtiöitä, joiden arvopapereilla voidaan käydä kauppaa säännellyillä markkinoilla. Päinvastaisissa tilanteissa käytetään ilmaisuja "muut kuin julkisesti noteeratut yhtiöt" ja "noteeraamattomat yhtiöt". Komissio antoi 13 päivänä kesäkuuta 2000 tiedonannon EU:n tilinpäätösraportoinnin strategia: tie eteenpäin [2]. Tiedonannossa ehdotetaan, että kaikkia säännellyillä markkinoilla julkisesti noteerattuja Euroopan unionin yhtiöitä vaadittaisiin laatimaan konsolidoidut tilinpäätöksensä yhtenäisten kansainvälisten tilinpäätössuositusten (IAS) mukaisesti viimeistään vuodesta 2005 alkaen. Yhdenmukaisten, korkealaatuisten tilinpäätösraportoinnin sääntöjen käyttöönotto EU:n pääomamarkkinoilla lisää markkinoiden yleistä tehokkuutta ja vähentää siten yritysten pääomakustannuksia. [2] KOM(2000) 359, 13.6.2000. Ecofin-neuvosto suhtautui 17 päivänä heinäkuuta myönteisesti kesäkuussa 2000 annettuun tiedonantoon ja korosti päätelmissään, että julkisesti noteerattujen yritysten, rahoituslaitosten ja vakuutusyritysten tilinpäätösten vertailtavuus on rahoitusmarkkinoiden yhdentymisen olennainen osatekijä. Ecofin kehotti myös komissiota esittämään ehdotuksen uusien vaatimusten hyväksymisestä ja IAS-suositusten tunnustamiseksi sopivan järjestelyn perustamisesta. 700:sta EU:ssa julkisesti noteeratusta yhtiöistä äskettäin tehdyn kyselytutkimuksen [3] mukaan 79 prosenttia niiden talousjohtajista kannattaa Euroopan komission suositusta tehdä IAS-suositusten noudattaminen pakolliseksi vuoteen 2005 mennessä. Merkittävimmät vaikuttimet siirtyä noudattamaan IAS-suosituksia eivät liity niinkään kirjanpitoon, vaan pikemminkin liiketoiminnan strategioihin ja liiketalouteen. Tällaisia vaikuttimia ovat muun muassa markkinoitavuus, rajat ylittävät sulautumat ja yritysostot, vuoropuhelu osakkeenomistajien kanssa ja rahoituksen hankkiminen. [3] PriceWaterhouseCoopers - International Accounting Standards in Europe - 2005 or now- EU:n 1970-luvulla annetussa tilinpäätöslainsäädännössä säädettiin yhdenmukaistamisen perustasosta osakeyhtiöiden tilinpäätösvaatimusten osalta. Kyseinen lainsäädäntö ei kuitenkaan riitä takaamaan julkisesti noteerattujen yhtiöiden tulosten vertailtavuutta. Uusi lähestymistapa on syytä ottaa käyttöön, jotta voitaisiin vastata täysin yhdentyneiden yhteisön pääoma- ja rahoituspalvelumarkkinoiden tarpeisiin Lissabonin Eurooppa-neuvoston toivomalla tavalla. Lisäksi sijoittajat edellyttävät näiltä yhtiöiltä tiukempia tiedonantovaatimuksia ja ne tarvitsevat tilinpäätösraportointijärjestelmän, joka luo korkeatasoisen läpinäkyvyyden ja yhtiöiden tuloksien vertailtavuuden. Tilinpäätöstietojen vertailtavuuden puute on yrityksen intressiryhmille haitallista. Paikallisten tapojen mukaisten tilinpäätöstietojen hyväksyminen oli ymmärrettävää aikana, jolloin sijoittajat ja muut intressiryhmät olivat samaa kansallisuutta kuin yhtiö. Rahoitusmarkkinoiden yhdentyessä minkä tahansa yhtiön arvopapereita voi kuitenkin olla kansallisuudeltaan hyvin kirjavan sijoittajajoukon käsissä. Vallitseva hajanaisuus on haitaksi myös julkisesti noteerattujen yhtiöiden tilinpäätösvaatimusten noudattamisen tehokkaalle valvonnalle ja täytäntöönpanolle. Yhdentyneillä yhteisön arvopaperimarkkinoilla on välttämätöntä, että julkisesti noteeratut yhtiöt julkaisevat tilinpäätöksensä yhtenäisten tilinpäätössuositusten mukaisina. Sen sijaan, että luotettaisiin noudatettavien suositusten valinnassa markkinavoimiin, tehokkain perusta tämän vertailtavuustavoitteen saavuttamiselle on vaatimus, että julkisesti noteeratut yhtiöt julkaisevat tilinpäätöksensä yhtenäisten suositusten mukaisina. Euroopan unioni itse ei pyri laatimaan erillisiä tilinpäätössuosituksia. Se olisi vastoin rahoitusmarkkinoiden globalisaatiosuuntautumista ja heikentäisi Euroopan unionin yritysten mahdollisuuksia hankkia pääomaa kolmansien maiden markkinoilta. Sen vuoksi näyttää siltä, että kansainvälisesti hyväksytyt suositukset ovat sopivin tilinpäätösraportoinnin perusta EU:ssa. Tilinpäätösstrategiasta vuonna 1995 antamassaan tiedonannossa komissio ilmaisi pitävänsä IAS-suosituksia ensisijaisina suosituksina niille Euroopan unionin yrityksille, jotka haluavat hankkia pääomaa kansainvälisiltä markkinoilta. Vuodesta 1996 IAS-komitea (International Accounting Standards Committee, IASC) on vähitellen ja perusteellisesti tarkistanut ja kehittänyt suosituksia. Vuonna 1999 IAS-komitea myös viimeisteli keskeiset suositukset, joista on sovittu kansainvälisen arvopaperikomiteoiden järjestön (International Organisation of Securities Commissions, IOSCO) kanssa. IAS-suositukset ovat kattava ja käsitteellisesti vankka tilinpäätösnormisto, joka on tarkoitettu erityisesti palvelemaan kansainvälisen liiketoiminnan tarpeita. 2. Sisämarkkinoille soveltuva lähestymistapa Uuden lähestymistavan avulla on tarkoitus päästä yhdentyneiden, tehokkaiden pääomamarkkinoiden edellytysten toteuttamista koskevaan Euroopan unionin poliittiseen tavoitteeseen. Tasapuolisten vähimmäisvaatimusten asettaminen julkisesti noteerattujen yhtiöiden antamille tilinpäätöstiedoille ei enää riitä. Jotta täysin yhdentyneet pääomamarkkinat voitaisiin saavuttaa viimeistään vuonna 2005, yhteisön on nyt toteutettava toimenpiteitä, joilla parannetaan huomattavasti tilinpäätöstietojen vertailtavuutta koko sisämarkkinoilla. Tämä edistää kilpailua ja helpottaa pääoman liikkuvuutta huomattavasti, millä on olennainen merkitys Euroopan unionin pääomamarkkinoiden toteutumiselle. Asetuksen antaminen on tarpeen sen varmistamiseksi, että kaikki julkisesti noteeratut Euroopan unionin yhtiöt soveltavat IAS-suosituksia vuoteen 2005 mennessä. Täten varmistetaan myös suositusten mahdollisimman pikainen omaksuminen ja markkinoille annetaan asianmukainen viesti. Noudattamalla IAS-suosituksia parannetaan huomattavasti tilinpäätösten laatua ja samalla myös niiden vertailtavuutta. Näin tilinpäätösten luotettavuus ja käyttökelpoisuus parantuvat koko Euroopan unionin pääomamarkkinoilla. Sijoittajien on pystyttävä vertailemaan yrityksen ajan mittaan laatimia tilinpäätöksiä seuratakseen taloudellisen aseman ja toiminnan tuloksen kehitystä. Sijoittajien on voitava myös vertailla useiden eri yritysten tilinpäätöksiä arvioidakseen niiden taloudellista asemaa ja toiminnan tulosta suhteessa muihin yrityksiin. Jotta saavutetaan täysi oikeusvarmuus ja kaikki julkisesti noteeratut yritykset soveltavat johdonmukaisesti IAS-suosituksia, on tarpeen vähentää kansallisia eroja, jotka eivät vastaa nykypäivän rahoitusmarkkinoiden tarpeita ja jotka voivat estää yhdenmukaisten tilinpäätösnormien muodostamista Euroopan unionin pääomamarkkinoille. Ehdotettu lähestymistapa on myös tarpeen, jotta voitaisiin välttää uusien normien epäyhtenäinen täytäntöönpano ja aiheettomat lykkäykset niiden saattamisessa osaksi kansallista lainsäädäntöä. 3. Ehdotuksessa käsiteltävät keskeiset kysymykset Tämä ehdotus sisältää vaatimuksen, että viimeistään vuodesta 2005 alkaen kaikkien Euroopan unionissa säännellyillä markkinoilla julkisesti noteerattujen yhtiöiden ja yhtiöiden, jotka valmistautuvat osakkeidensa noteeraamiseen pörssilistalla, on laadittava konsolidoidut tilinpäätöksensä Euroopan unionissa sovellettavaksi hyväksyttyjen IAS-suositusten mukaisesti. Ehdotuksessa annetaan myös jäsenvaltioille mahdollisuus sallia tai vaatia hyväksyttyjen IAS-suositusten soveltamista vuositilinpäätösten valmistelussa sekä sallia tai vaatia IAS-suositusten soveltamista muiltakin kuin julkisesti noteeratuilta yhtiöiltä. Täten jäsenvaltiot voivat vaatia hyväksyttyjen IAS-suositusten yhdenmukaista noudattamista sellaisilla tärkeillä aloilla kuin pankki- tai vakuutustoiminnassa riippumatta siitä, onko yhtiöt noteerattu julkisesti. Tällä ehdotuksella luodaan myös perussäännöt IAS-suositusten hyväksynnän täytäntöönpanojärjestelyn luomiseksi, täytäntöönpanoaikataulu sekä tarkistuslauseke, jotta ehdotettua kokonaislähestymistapaa voidaan arvioida. 3.1. Soveltamisen ajoitus On erittäin tärkeää edistää ehdotetun säädöksen mahdollisimman pikaista soveltamista, jotta Lissabonin Eurooppa-neuvoston asettamaa vuoden 2005 määräaikaa voitaisiin noudattaa. Vertailtavuustavoitteen kannalta on myös keskeistä, että IAS-suositusten noudattaminen on johdonmukaista kaikissa Euroopan unionin julkisesti noteeratuissa yhtiöissä kansallisuuteen katsomatta. Tämä on välttämätöntä, jotta markkinat toimisivat tehokkaasti. Ehdotettu asetus tulee voimaan heti, jotta IAS-suositusten soveltaminen toteutuisi julkisesti noteeratuissa yhtiöissä mahdollisimman pian. Kuten kesäkuun tiedonannossa mainittiin, tarvitaan kuitenkin myöhempi soveltamisajankohta (ennen soveltamisen tuloa pakolliseksi vuonna 2005), jotta jäsenvaltiot ja yritykset ehtisivät toteuttaa kansainvälisten tilinpäätössuositusten soveltamisen edellyttämät mukautukset. Siirtymäkauden aikana jäsenvaltiot voivat kuitenkin ennakoida vaatimuksen tai sallia hyväksyttyjen IAS-suositusten käytön kaikissa tai tietyissä ehdotuksen soveltamisalaan kuuluvissa yrityksissä. Jäsenvaltiot voivat myös vapaasti soveltaa tai ottaa käyttöön toimenpiteitä, jotka eivät ole ristiriidassa ehdotetun asetuksen soveltamisalan tai tavoitteiden kanssa ja joilla sen soveltaminen voidaan turvata. 3.2. Tilinpäätösdirektiivien asema Vaatimus, että julkisesti noteerattujen yhtiöiden on sovellettava IAS-suosituksia, merkitsee lisäystä direktiiveissä oleviin vaatimuksiin. Direktiivejä sovelletaan edelleenkin, jotta vertailtavuuden perustaso kaikkien Euroopan unionin osakeyhtiöiden kesken säilyisi. Näin rohkaistaan myös noteeraamattomia yhtiöitä, jotka eivät käytä IAS-suosituksia, siirtymään tilinpäätösdirektiivien vaatimuksista kehittyneempään tilinpäätösraportointiin, jota IAS-suositukset edustavat. Direktiivien noudattamista vaaditaan kaikilta yhtiöiltä, ja IAS-suositusten soveltaminen on julkisesti noteerattuja yhtiöitä koskeva lisävaatimus. 3.3. Hyväksymisjärjestelmä Tarvittavan julkisen valvonnan toteuttamiseksi suosituksille tarvitaan Euroopan unionin hyväksymisjärjestelmä. Järjestelmän tarkoituksena ei ole muotoilla uudelleen IAS-suosituksia tai korvata niitä, vaan valvoa uusien suositusten ja tulkintojen soveltamista ja puuttua asiaan vain silloin kun näissä on olennaisia puutteita tai jos näissä ei oteta huomioon EU:n taloudelle tai oikeusjärjestykselle ominaisia piirteitä. Järjestelmän keskeisenä tehtävänä on varmistaa, että IAS-normit muodostavat asianmukaisen perustan EU:n julkisesti noteerattujen yhtiöiden tilinpäätösraportoinnille. Järjestelmä perustuu kaksitasoiseen rakenteeseen, joka koostuu sääntely- ja asiantuntijatasosta. Hyväksymisjärjestelmän sääntelytaso Sääntelytason toimiin osallistuvat kaikkien jäsenvaltioiden edustajat ja ne toteutetaan asianmukaisten toimielinjärjestelyjen pohjalta, jotka perustuvat voimassa oleviin komitologiasääntöihin. Niillä varmistetaan täydellinen avoimuus ja vastuullisuus neuvostoon ja parlamenttiin nähden. Sääntelytasolla annetaan lausuntoja siitä, onko Euroopan unionin hyväksyttävä IAS-normi ja mistä päivämäärästä lähtien hyväksyttyjä IAS-normeja sovelletaan unionissa. Hyväksymisjärjestelmän asiantuntijataso Tilinpäätöskysymysten tekninen komitea tarjoaa tukea ja asiantuntemusta, joita tarvitaan suositusten arvioimiseen hyvissä ajoin, ja osallistuu IAS-komitean (IASC) suositusten laatimiseen kaikissa sen vaiheissa ja erityisesti alkuvaiheissa. Asiantuntijatason on kyettävä antamaan lopulliset lausuntonsa nopeasti. IAS-suositusten Euroopan unionissa toimivien käyttäjien ja koko markkinoiden on voitava olla varmat noudatettavista suosituksista. Ajoissa tapahtuva päätöksenteko voidaan turvata vain, jos järjestelmä pystyy ennakoimaan tulossa oleviin IAS-suosituksiin mahdollisesti liittyvät ongelmat. Tämä merkitsee, että asiantuntijatason on seurattava oma-aloitteisesti ja jatkuvasti IASC:n suositusten laadintaa. Asiantuntijataso varmistaa, että Euroopan unionissa toimivat IAS-suositusten käyttäjät ja valmistelijat ovat mukana suositusten valmistelusta käytävissä kansainvälisissä keskusteluissa ja suositusten teknisessä arvioinnissa ennen kuin ne otetaan käyttöön Euroopan unionissa. Tämä edellyttää suositusten antajien, laskentatoimen ammattilaisten, suositusten käyttäjien ja valmistelijoiden osallistumista sekä tiivistä yhteistyötä valvontaviranomaisten ja toiminnan vakauden valvojien kanssa. Hyväksymisjärjestelmä helpottaa IAS-suositusten soveltamista Euroopan unionissa. Lisäksi tilinpäätöskysymysten tekninen komitea neuvoo komissiota, jos on tarpeen suosittaa tilinpäätösdirektiivien muuttamista kansainvälisessä tilinpäätöskäytännössä tapahtuneen kehityksen perusteella. 4. Ehdotuksen sisältö pääpiirteissään 4.1. 3 artikla - Komission toimivaltuudet ja julkaiseminen Artiklan 1 kohdassa määritellään komission toimivaltuudet sen hyväksyessä kansainvälisiä tilinpäätösnormeja Euroopan yhteisössä. Artiklan 2 kohdassa säädetään, että komissio päättää tilinpäätöskysymysten sääntelykomitean avustamana ehdotetun säädöksen liitteessä lueteltujen kansainvälisten tilinpäätössuositusten hyväksymisestä ja soveltamisesta viimeistään kahden vuoden kuluttua ehdotetun asetuksen voimaantulosta ja 6 artiklassa säädettyä menettelyä noudattaen. Artiklan 3 kohta koskee suosituksen hyväksymisen jälkeen tapahtuvaa välttämätöntä oikeudellista julkistamista. Päätökset julkaistaan Euroopan yhteisöjen virallisessa lehdessä (suosituksen otsikko ja viitenumero sekä sen voimaantulopäivä). 4.2. 4-5 artikla - Euroopan unionin yhtiöihin sovellettavat vaatimukset Kaikkia Euroopan unionin yhtiöitä, joiden osakkeilla käydään kauppaa säännellyillä markkinoilla [4] tai jotka valmistelevat tarjousesitettä [5] listalleottodirektiivin mukaisesti [6] tarkoituksenaan päästä pörssilistalle, vaaditaan laatimaan konsolidoidut tilinpäätöksensä IAS-suositusten mukaisesti viimeistään vuodesta 2005 alkaen. Jäsenvaltiot saavat joko vaatia noteeraamattomia yhtiöitä julkaisemaan tilinpäätökset samojen suositusten mukaisesti kuin noteeratutkin yhtiöt tai ne voivat sallia sen. Vaatimus IAS:n noudattamisesta liittyy julkisesti noteerattujen yhtiöiden konsolidoituihin tilinpäätöksiin. Jäsenvaltiot voivat joko sallia IAS:n noudattamisen yksittäisten yritysten kohdalla tai vaatia sitä. [4] Sijoituspalveluista arvopaperimarkkinoilla 10 päivänä toukokuuta 1993 annetun neuvoston direktiivin 93/22/ETY 1 artiklan 13 kohdan mukaisessa merkityksessä (EYVL L 141, 11.6.1993, s. 27). [5] Säännelty arvopapereita yleisölle tarjottaessa julkistettavan tarjousesitteen laatimista, tarkastusta ja levittämistä koskevien vaatimusten yhteensovittamisesta 17 päivänä huhtikuuta 1989 annetulla neuvoston direktiivillä 89/298/ETY (EYVL L 124, 5.5.1989, s. 8). [6] Neuvoston direktiivi 80/390/ETY, annettu 17 päivänä maaliskuuta 1980, arvopaperien viralliselle pörssilistalle ottamisen yhteydessä julkistettavan listalleottoesitteen laatimista, tarkastusta ja levittämistä koskevien vaatimusten yhteensovittamisesta (EYVL L 100, 17.4.1980, s. 1). 4.3. 6 artikla - Tilinpäätöskysymysten sääntelykomitea Hyväksymisjärjestelmän keskeinen sääntelytehtävä on IAS-suositusten arvioiminen sen vahvistamiseksi, että ne ovat sopiva perusta Euroopan unionin julkisesti noteerattujen yhtiöiden tilinpäätösraportoinnille. Tilinpäätöskysymysten sääntelykomitea toimii hyväksymisjärjestelmän sääntelytasolla ja antaa komission ehdotuksista tilinpäätössuositusten soveltamista ja tulkintaa koskevia (suosituksen soveltamisen Euroopan unionissa hyväksyviä tai hylkääviä) lausuntoja, joissa päätetään myös soveltamisen alkamisajankohdasta. Sääntelytehtävän erityispiirteiden vuoksi tilinpäätöskysymysten sääntelykomitealla voisi olla eri kokoonpano kuin direktiivin 78/660/ETY 52 artiklalla perustetulla yhteyskomitealla, jolla on ainoastaan neuvoa-antava tehtävä. Lisäksi yhteyskomitean toimivaltuudet ulottuvat myös lakisääteisiin tilintarkastuksiin. Tämän vuoksi on tarpeen perustaa uusi yhteyskomiteasta erillinen komitea, jonka toimivaltuuksista säädetään tässä asetuksessa. Tilinpäätöskysymysten sääntelykomitean menettely noudattaa voimassa olevia komitologiasääntöjä. Komitea koostuu jäsenvaltion edustajista ja puheenjohtajana toimii komission edustaja. Komissio huolehtii myös sihteeritoiminnoista. Näitä järjestelyjä noudattaen komissio esittää komitealle kertomuksen, jossa nimetään tarkasteltava suositus, tutkitaan sen yhdenmukaisuutta tilinpäätösdirektiivien kanssa ja sen soveltuvuutta tilinpäätösraportoinnin perustaksi Euroopan unionissa. Komitean on päätettävä (määräenemmistöäänestyksellä) komission tekemästä ehdotuksesta kuukauden kuluessa. Tätä menettelyä noudatetaan myös hyväksyttäessä aiemmin hyväksyttyihin IAS-suosituksiin tehtävät muutokset. Komitean jäsenen pyynnöstä tai omasta aloitteestaan ja noudattaen komitean sisäisiä menettelysääntöjä komissio voi kutsua asiantuntijoita keskustelemaan erityiskysymyksistä komitean kanssa. Kertomusta laatiessaan komissio voi pyytää neuvoa tilinpäätöskysymysten tekniseltä komitealta. Jos tämä komitea suosittaa suosituksen hyväksymistä, mutta komissio ei ole samaa mieltä sen kanssa, komission on perusteltava näkemyksensä ja sitten pyydettävä teknistä komiteaa tutkimaan vaihtoehtoista ratkaisua. 4.4. 7-10 artikla - Loppusäännökset Asetuksen 7 artiklassa säädetään, että jäsenvaltioiden on tiedotettava komissiolle ja muille jäsenvaltioille, kun ne toteuttavat ehdotukseen sisältyviä toimenpiteitä. Asetuksen 8 artiklassa vaaditaan toimivallan jakoon liittyvistä syistä, että komissio tiedottaa neuvostolle ja Euroopan parlamentille sääntelykomitean tekemistä päätöksistä. Kuten kesäkuussa 2000 annetussa tiedonannossa edellytettiin, tässä artiklassa säädetään myös, että ehdotukseen sisältyvät säännökset, järjestelmät ja menettelyt on tarkistettava lopullisen täytäntöönpanon jälkeen. Tämän odotetaan tapahtuvan viimeistään vuoden 2007 puolivälissä. 2001/0044 (COD) Ehdotus EUROOPAN PARLAMENTIN JA NEUVOSTON ASETUS kansainvälisten tilinpäätössuositusten soveltamisesta EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan 1 kohdan, ottavat huomioon komission ehdotuksen, ottavat huomioon talous- ja sosiaalikomitean lausunnon, noudattavat perustamissopimuksen 251 artiklassa määrättyä menettelyä, sekä katsovat seuraavaa: (1) Lissabonissa 23 ja 24 päivänä maaliskuuta 2000 kokoontunut Eurooppa-neuvosto korosti tarvetta nopeuttaa rahoituspalvelujen sisämarkkinoiden loppuunsaattamista, asetti rahoituspalveluja koskevan komission toimintasuunnitelman täytäntöönpanon määräajaksi vuoden 2005 ja kehotti toteuttamaan toimia julkisesti noteerattujen yhtiöiden tilinpäätöstietojen vertailtavuuden parantamiseksi. (2) Sisämarkkinoiden toimivuuden edistämiseksi julkisesti noteerattuja yhtiöitä on vaadittava soveltamaan yksiä yhtenäisiä korkeatasoisia kansainvälisiä tilinpäätösnormeja konsolidoitujen tilinpäätöstensä laadinnassa. Tällainen toimenpide varmistaa myös kaikkien julkisesti noteerattujen yhtiöiden tilinpäätöstietojen läpinäkyvyyden ja vertailtavuuden ja on edellytyksenä tehtävänsä toimivasti, joustavasti ja tehokkaasti toteuttavien yhdentyneiden pääomamarkkinoiden luomiselle. (3) Tämän asetuksen tavoitteena on edistää pääomamarkkinoiden tehokasta ja kustannuksia säästävää toimintaa. Sijoittajansuoja ja luottamuksen säilyttäminen rahoitusmarkkinoihin ovat myös tärkeässä asemassa tämän alan sisämarkkinoita toteutettaessa. Tällä asetuksella vahvistetaan pääomien vapaata liikkuvuutta sisämarkkinoilla ja annetaan EU:n yrityksille paremmat mahdollisuudet kilpailla tasapuolisesti EU:n ja koko maailman pääomamarkkinoilla saatavilla olevista pääomista. (4) Euroopan yhteisön pääomamarkkinoiden kilpailukyvyn kannalta on tärkeää lähentää yhteisössä tilinpäätösten laadinnassa sovellettavat normit kansainvälisiin tilinpäätössuosituksiin, joita voidaan soveltaa maailmanlaajuisesti rajatylittävissä liiketoimissa tai listautumisen yhteydessä. (5) Komissio julkaisi 13 päivänä kesäkuuta 2000 tiedonannon "EU:n tilinpäätösraportoinnin strategia: tie eteenpäin", jossa ehdotettiin, että kaikki EU:n alueella toimivat julkisesti noteeratut yhtiöt laativat konsolidoidut tilinpäätöksensä viimeistään vuonna 2005 yksien yhtenäisten suositusten eli kansainvälisten tilinpäätössuositusten (IAS) mukaisesti. (6) IAS-komitea (International Accounting Standards Committee, IASC), jonka toiminnan tarkoitus on kehittää yhdenmukaiset maailmanlaajuisesti sovellettavat tilinpäätösnormit, on antanut kansainväliset tilinpäätössuositukset (International Accounting Standards, IAS). Aina kun se on mahdollista ja edellyttäen, että suosituksin varmistetaan tilinpäätöstietojen hyvä läpinäkyvyys ja vertailtavuus, näiden suositusten soveltaminen olisi tehtävä pakolliseksi kaikille julkisesti noteeratuille ja kaikille listautumista valmisteleville Euroopan unionin yhtiöille. (7) Komissio, jota avustaa jäsenvaltioiden edustajista koostuva tilinpäätöskysymysten sääntelykomitea, olisi valtuutettava menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyssä neuvoston päätöksessä 1999/468/EY säädetyn menettelyn mukaisesti tekemään kansainvälisten tilinpäätössuositusten soveltaminen pakolliseksi Euroopan yhteisön tasolla. Tämän asetuksen täytäntöönpanon edellyttämät toimenpiteet ovat menettelystä komissiolle siirrettyä täytäntöönpanovaltaa käytettäessä 28 päivänä kesäkuuta 1999 tehdyn neuvoston päätöksen 1999/468/EY 2 artiklassa tarkoitettuja laajakantoisia toimenpiteitä, joten ne tulee toteuttaa soveltaen kyseisen päätöksen 5 artiklassa säädettyä sääntelymenettelyä. (8) Tilinpäätöskysymysten tekninen komitea tarjoaa komissiolle tukea ja asiantuntemusta kansainvälisten tilinpäätössuositusten arvioinnissa. Lisäksi komitea tukee osaltaan IAS-komitean keskusteluissa esitettävien Euroopan unionin kannanottojen yhteensovittamista, uusia kansainvälisiä tilinpäätöksiä koskeviin kysymyksiin annettavien unionin kannanottojen muokkaamista mahdollisimman varhaisessa vaiheessa ja unionin aktiivista osallistumista IAS-komitean päätöksentekoelinten työskentelyyn, jotta Euroopan unioni voisi vaikuttaa IAS-komitean ratkaisujen sisältöön ja muotoiluun. (9) Tilinpäätössuositusten hyväksymisjärjestelmän avulla on voitava muodostaa nopeasti kanta ehdotettuihin kansainvälisiin tilinpäätössuosituksiin. Tärkeimpien asianomaisten, erityisesti kansallisten tilinpäätösnormien antajien, arvopaperimarkkinoiden valvontaviranomaisten, laskentatoimen ammattilaisten sekä tilinpäätösten käyttäjien ja valmistelijoiden, on voitava järjestelmän avulla pohtia kansainvälisten tilinpäätössuositusten sisältöä ja vaihtaa niitä koskevia tietoja. Järjestelmän on oltava keino, jolla Euroopan unionissa tuetaan yhteisymmärrystä hyväksytyistä kansainvälisistä tilinpäätössuosituksista. (10) Suhteellisuusperiaatteen mukaisesti tässä asetuksessa säädetyt toimenpiteet, jotka edellyttävät julkisesti noteerattujen yhtiöiden ja listautumista valmistelevien yhtiöiden soveltavan yhtenäisiä kansainvälisiä tilinpäätösnormeja, ovat tarpeen pyrittäessä edistämään tehokkaiden ja kustannuksia säästävien EU:n pääomamarkkinoiden toimintaa ja samalla sisämarkkinoiden loppuunsaattamista. Suhteellisuusperiaatteen mukaisesti on tarpeen antaa jäsenvaltioille mahdollisuus sallia tai vaatia, että julkisesti noteeratut yhtiöt ja listautumista valmistelevat yhtiöt laativat tilinpäätöksensä tässä asetuksessa säädettyä menettelyä noudattaen hyväksyttyjen kansainvälisten tilinpäätössuositusten mukaisesti. Jäsenvaltiot voivat ulottaa tämän mahdollisuuden tai vaatimuksen soveltamisalan myös muiden kuin julkisesti noteerattujen yhtiöiden tilinpäätösten ja/tai konsolidoitujen tilinpäätösten laatimiseen. (11) Joidenkin säännösten soveltaminen on säädettävä alkamaan vasta vuonna 2005, jotta jäsenvaltiot ja yritykset voivat tehdä kansainvälisten tilinpäätössuositusten soveltamisen edellyttämät mukautukset, OVAT ANTANEET TÄMÄN ASETUKSEN: 1 artikla - Tavoite Tässä asetuksessa säädetään säännöistä, joiden mukaisesti kansainvälisiä tilinpäätössuosituksia hyväksytään ja sovelletaan Euroopan yhteisössä sisämarkkinoiden toimivuuden parantamiseksi ja Euroopan unionin pääomamarkkinoiden joustavan ja tehokkaan toiminnan varmistamiseksi. 2 artikla - Määritelmät Tässä asetuksessa 'kansainvälisillä tilinpäätössuosituksilla' tarkoitetaan IAS-komitean (International Accounting Standards Committee, IASC) antamia tämän asetuksen liitteessä lueteltuja IAS-suosituksia (International Accounting Standards, IAS) ja niitä koskevia tulkintoja (SIC-tulkinnat), kyseisten normien muutoksia ja niitä koskevia tulkintoja, suosituksia, joita IAS-komitea antaa tulevaisuudessa, ja niitä koskevia tulkintoja sekä muita vastaavia tilinpäätössuosituksia, jotka varmistavat tilinpäätöstietojen läpinäkyvyyden ja vertailtavuuden korkean tason ja ovat mahdollisimman lähellä IAS-suosituksia. 3 artikla - Komission toimivaltuudet ja julkaiseminen 1. Komissio nimeää ja hyväksyy 6 artiklassa säädettyä menettelyä noudattaen ne kansainväliset tilinpäätössuositukset, joiden soveltaminen on tehtävä pakolliseksi tämän asetuksen 4 artiklan mukaisesti, varmistaakseen tilinpäätöstietojen läpinäkyvyyden ja vertailtavuuden korkean tason. 2. Komissio päättää tämän asetuksen liitteessä lueteltujen kansainvälisten tilinpäätössuositusten sovellettavuudesta 6 artiklassa säädettyä menettelyä noudattaen viimeistään 31 päivänä joulukuuta 2002. 3. Kansainvälisten tilinpäätössuositusten hyväksymistä koskevat komission päätökset julkaistaan Euroopan yhteisöjen virallisessa lehdessä. 4 artikla - Julkisesti noteerattujen yhtiöiden ja listautumista valmistelevien yhtiöiden konsolidoidut tilinpäätökset Jäsenvaltion lainsäädännön alaisten yritysten, joiden arvopapereita on otettu pörssilistalle sijoituspalveluista arvopaperimarkkinoilla 10 päivänä toukokuuta 1993 annetun neuvoston direktiivin 93/22/ETY 1 artiklan 13 kohdassa tarkoitetuilla säännellyillä markkinoilla tai tarjotaan yleisölle merkittäväksi säännellyillä markkinoilla arvopaperien viralliselle pörssilistalle ottamisen yhteydessä julkistettavan listalleottoesitteen laatimista, tarkastusta ja levittämistä koskevien vaatimusten yhteensovittamisesta 17 päivänä maaliskuuta 1980 annetussa neuvoston direktiivissä 80/390/ETY säädettyjen edellytysten mukaisesti, on laadittava 1 päivänä tammikuuta 2005 tai sen jälkeen alkavaa tilikautta koskevat konsolidoidut tilinpäätöksensä kansainvälisten tilinpäätössuositusten mukaisesti, jotka on hyväksytty tässä asetuksessa säädettyä menettelyä noudattaen. 5 artikla - Tilinpäätöksiä ja muita kuin julkisesti noteerattuja yhtiöitä koskevat vaihtoehdot Jäsenvaltiot voivat sallia tai vaatia, että a) edellä 4 artiklassa tarkoitetut yhtiöt laativat tilinpäätöksensä b) muut kuin 4 artiklassa tarkoitetut yhtiöt laativat konsolidoidut tilinpäätöksensä ja/tai tilinpäätöksensä 6 artiklassa säädetyssä menettelyssä hyväksyttyjen kansainvälisten tilinpäätössuositusten mukaisesti. 6 artikla - Tilinpäätöskysymysten sääntelykomitea 1. Kansainvälisten tilinpäätössuositusten tässä asetuksessa säädetyn menettelyn mukaisessa hyväksymisessä komissiota avustaa tilinpäätöskysymysten sääntelykomitea, jonka jäseniä ovat jäsenvaltioiden edustajat ja jonka puheenjohtajana toimii komission edustaja. Viitattaessa tähän kohtaan sovelletaan neuvoston päätöksen 1999/468/EY 5 artiklassa säädettyä menettelyä ottaen huomioon kyseisen päätöksen 7 artiklan 3 kohdan ja 8 artiklan säännökset. 2. Tilinpäätöskysymysten sääntelykomitea antaa lausunnon komission ehdotuksesta kuukauden kuluessa ehdotuksen toimittamisesta. 3. Päätöksen 1999/468/EY 5 artiklan 6 kohdassa säädetty määräaika on kaksi kuukautta. 7 artikla - Ilmoitukset Kun jäsenvaltiot toteuttavat toimenpiteitä 5 artiklan nojalla, niiden on ilmoitettava niistä välittömästi komissiolle ja muille jäsenvaltioille. 8 artikla - Tietojen antaminen ja tarkastelu Komissio tarkastelee tämän asetuksen toimintaa sekä antaa Euroopan parlamentille ja neuvostolle siitä kertomuksen viimeistään 1 päivänä heinäkuuta 2007. 9 artikla - Voimaantulo Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. 10 artikla - Osoitus Tämä asetus on kaikilta osiltaan velvoittava ja sitä sovelletaan sellaisenaan kaikissa jäsenvaltioissa. Tehty Brysselissä, Euroopan parlamentin puolesta Neuvoston puolesta Puhemies Puheenjohtaja LIITE KANSAINVÄLISET TILINPÄÄTÖSSUOSITUKSET IAS nro. // Otsikko IAS 1 // Tilinpäätöstietojen esittäminen IAS 2 // Vaihto-omaisuus IAS 7 // Rahavirtalaskelmat IAS 8 // Tilikauden voitto tai tappio, perustavaa laatua olevat virheet ja tilinpäätöksen laatimisperiaatteiden muutokset IAS 10 // Tilinpäätöspäivän jälkeiset tapahtumat IAS 11 // Pitkäaikaishankkeet IAS 12 // Tuloverot IAS 14 // Segmenttiraportointi IAS 15 // Hinnanmuutosten vaikutuksia koskeva informaatio IAS 16 // Aineettomat käyttöomaisuushyödykkeet IAS 17 // Aineettomat käyttöomaisuushyödykkeet IAS 18 // Tuotot IAS 19 // Työsuhde-etuudet IAS 20 // Julkisten avustusten kirjanpidollinen käsittely ja julkisesta tuesta tilinpäätöksessä esitettävät tiedot IAS 21 // Valuuttakurssimuutosten vaikutukset IAS 22 // Yritysten yhteenliittymät IAS 23 // Vieraan pääoman menot IAS 24 // Lähipiiriä koskevat tiedot IAS 26 // Eläke-etuusjärjestelyjen tilinpäätös ja raportointi IAS 27 // Konsernitilinpäätös ja tytäryrityksiin tehtyjen sijoitusten kirjanpidollinen käsittely IAS 28 // Osakkuusyrityksiin tehtyjen sijoitusten kirjanpidollinen käsittely IAS 29 // Taloudellinen raportointi hyperinflaatiomaissa IAS 30 // Pankkien ja muiden rahoituslaitosten tilinpäätöksissä esitettävät tiedot IAS 31 // Yhteisyritysosuuksien esittäminen tilinpäätöksessä IAS 32 // Rahoitusinstrumentit: tilinpäätöksessä esitettävät tiedot ja esittämistapa IAS 33 // Osakekohtainen tulos (EPS) IAS 34 // Osavuosikatsaukset IAS 35 // Lopetettavat toiminnot IAS 36 // Varojen arvon alentuminen IAS 37 // Varaukset, ehdolliset velat ja ehdolliset varat IAS 38 // Aineettomat hyödykkeet IAS 39 // Rahoitusinstrumentit: kirjaaminen ja arvostaminen IAS 40 // Sijoituskiinteistöt IAS-suositusten numeroinnin katkonaisuus johtuu siitä, että joitakin alkuperäisiä suosituksia on myöhemmin korvattu uusilla standardeilla. SIC-TULKINNAT SIC nro. // Otsikko SIC-1 // Johdonmukaisuus - vaihto-omaisuuden kirjanpitoarvon erilaiset selvittämistavat SIC-2 // Johdonmukaisuus - vieraan pääoman menojen aktivoiminen SIC-3 // Osakkuusyritysten kanssa tehdyistä liiketoimista johtuvien toteutumattomien voittojen ja tappioiden eliminoiminen SIC-5 // Rahoitusinstrumenttien luokittelu - ehdollisia suorituksia koskevat sopimusmääräykset SIC-6 // Tietokoneohjelmien muuttamisesta johtuvat menot SIC-7 // Euron käyttöönotto SIC-8 // IAS-suositusten soveltaminen ensimmäistä kertaa ensisijaisina tilinpäätöksen laadintaperusteina SIC-9 // Yritysten yhteenliittymät - luokittelu joko yritysostoiksi tai muuksi omistuksen yhdistämiseksi SIC-10 // Julkiset tuet - ei suoranaista yhteyttä varsinaiseen liiketoimintaan SIC-11 // Valuutan voimakkaasta devalvoinnista aiheutuvien kurssitappioiden aktivointi SIC-12 // Konsernitilinpäätöksen laadinta - erityistä tarkoitusta varten perustetut yksiköt SIC-13 // Yhteisessä määräysvallassa olevat yksiköt - yhteisyrityksen osapuolen muuna kuin rahana suorittamat osuudet SIC-14 // Aineellinen käyttöomaisuus - arvonalentumisista tai menetyksistä saadut korvaukset SIC-15 // Käyttöleasing - kannustinpalkkiot SIC-16 // Oma pääoma - omien osakkeiden hankkiminen (omat osakkeet) SIC-17 // Oma pääoma - omaan pääomaan kohdistuvasta liiketoimesta aiheutuvat menot SIC-18 // Johdonmukaisuus - vaihtoehtoiset menetelmät SIC-19 // Tilinpäätösvaluutta - arvostaminen ja tilinpäätöstietojen esittäminen IAS 2:n ja IAS 29:n mukaisissa tilanteissa SIC-20 // Pääomaosuusmenetelmä - tappioiden kirjaaminen SIC-21 // Tuloverot - uudelleenarvostetuista, ei poistojen kohteena olevista käyttöomaisuuseristä kerrytettävissä oleva määrä SIC-22 // Liiketoimintojen yhteisomistus - myöhemmät oikaisut käypiin arvoihin ja alun perin taseeseen merkittyyn liikearvoon SIC-23 // Aineellinen käyttöomaisuus - huomattavat tarkistus- tai huoltomenot SIC-24 // Osakekohtainen tulos (EPS) - rahoitusinstrumentit ja muut sopimukset, jotka voidaan toteuttaa luovuttamalla osakkeita SIC-25 // Tuloverot - yrityksen tai sen osakkeenomistajien verotuksellisen aseman muutokset RAHOITUSSELVITYS 1. Toimenpiteen nimi Euroopan parlamentin ja neuvoston ehdotus asetukseksi kansainvälisten tilinpäätössuositusten (IAS-standardien) soveltamisesta 2. Budjettikohta/-kohdat Ei ole 3. Oikeusperusta EY:n perustamissopimuksen 95 artiklan 1 kohta 4. Toimenpiteen kuvaus 4.1 Yleistavoite Saada aikaan vertailukelpoista ja läpinäkyvää tilinpäätösraportointia koskevat selkeät yleiseurooppalaiset säännöt Euroopan unionissa. 4.2 Kesto ja uusimista koskevat yksityiskohtaiset säännöt Asetusehdotuksen 6 artiklassa säädetty tilinpäätöskysymysten sääntelykomitea alkaa kokoontua pian asetuksen hyväksymisen jälkeen (vuoden 2001 lopussa). Tämä komitea on 28 päivänä kesäkuuta 1999 menettelystä komissiolle siirrettyä täytäntöönpanovaltaa käytettäessä tehdyllä neuvoston päätöksellä 1999/468/EY säännelty täytäntöönpanokomitea. 5. Menojen luokitus Ei sovelleta 6. Menolaji Ei sovelleta 7. Rahoitusvaikutukset talousarvion B osaan Ei vaikuta 8. Petostenvastaiset toimenpiteet Erityisiä petostenvastaisia toimia ei toimenpiteen luonteen vuoksi tarvita. 9. Kustannustehokkuusanalyysi 9.1 Määrälliset erityistavoitteet ja kohderyhmä Ehdotuksen tarkoituksena on luoda selkeät yleiseurooppalaiset säännöt vertailukelpoiselle, läpinäkyvälle tilinpäätösraportoinnille koko Euroopan unionissa. Näitä sääntöjä pitää pystyä tulkitsemaan ja soveltamaan tehokkaasti, jotta mm. sijoittajat ja osakkaat saavat merkityksellistä ja luotettavaa tietoa, jonka pohjalta he voivat vertailla asianmukaisesti yritysten tuloksia eri maissa ja eri aloilla. Vertailukelpoinen, läpinäkyvä tilinpäätösraportointi on olennainen ainesosa toteutettaessa yhdentyneitä, kilpailukykyisiä ja houkuttelevia EU:n pääomamarkkinoita, jotka täydentävät yhtenäisvaluuttaa ja vahvistavat siten Euroopan taloutta. Tämä ehdotus kuuluu rahoituspalvelujen toimintasuunnitelman painopistetoimenpiteisiin. Lissabonin Eurooppa-neuvosto hyväksyi suunnitelman yhdentyneiden rahoituspalvelumarkkinoiden luomisen avaintekijänä. 9.2 Toimenpiteen perustelut Aloite liittyy sisämarkkinoiden toimintaan, jota koskevissa asioissa komissiolla on yksinomainen toimivalta. Näin ollen toissijaisuusperiaatetta ei sovelleta tässä tilanteessa. Ehdotuksen mukaan jäsenvaltiot voivat sallia tai edellyttää julkisesti noteerattuihin yrityksiin sovellettavien tilinpäätössuositusten soveltamista myös julkisesti noteeraamattomissa yrityksissä ja yksittäisten yritysten tilinpäätöksissä. Lisäksi ehdotuksen mukaan perustettaisiin EU:n järjestely, joka arvioi IAS-standardit ja hyväksyy ne oikeudellisesti EU:ssa käytettäviksi. Poliittisella tasolla komitologiasääntöihin perustuvan hyväksymismekanismin luominen takaa, että IAS-komitean antamat suositukset hyväksytään yhteisön tasolla nopeasti. Tilinpäätöskysymysten sääntelykomitean kokoustiheys määräytyy osittain IAS-komitean työskentelyn mukaan. Sen perusteella oletetaan, että tilinpäätöskysymysten sääntelykomitean on kokoonnuttava suunnilleen kerran kuukaudessa. Kokoukset pidetään Brysselissä. 9.3 Toimenpiteen seuranta ja arviointi Toimenpidettä arvioidaan vuonna 2007 asetuksen soveltamisesta laadittavan komission kertomuksen pohjalta. 10. Hallintomenot (yleisen talousarvion pääluokan III A osa) Henkilö- ja hallintoresurssitarve katetaan toimintaa hallinnoivalle pääosastolle myönnettävistä määrärahoista. 10.1 Vaikutus henkilöstön määrään >TAULUKON PAIKKA> Toimenpidettä hallinnoidaan kyseisen yksikön nykyisen henkilöstön voimin. 10.2 Lisähenkilöstöstä aiheutuvat kokonaiskustannukset >TAULUKON PAIKKA> 10.3 Toimenpiteestä aiheutuvien muiden hallintokustannusten lisäys >TAULUKON PAIKKA> VAIKUTUSTEN ARVIOINTI EHDOTUKSEN VAIKUTUS YRITYSTOIMINTAAN JA ERITYISESTI PIENIIN JA KESKISUURIIN YRITYKSIIN (PK-YRITYKSET) I. Ehdotuksen nimi Ehdotus kansainvälisten tilinpäätössuositusten soveltamista koskevaksi asetukseksi. II. Asiakirjan viitenumero III. Ehdotus 1. Aloite liittyy sisämarkkinoiden toimintaan ja kuuluu siten yhteisön yksinomaiseen toimivaltaan, joten toissijaisuusperiaate ei sovellu tähän nimenomaiseen tilanteeseen. Lainsäädäntöehdotuksella on ratkaiseva merkitys komission rahoituspalvelujen toimintasuunnitelman toteuttamiselle. Yhdenmukaisten, korkealaatuisten tilinpäätösraportoinnin sääntöjen käyttöönotto EU:n pääomamarkkinoilla lisää markkinoiden yleistä tehokkuutta ja vähentää siten yritysten pääomakustannuksia. Tämän tavoitteen toteutuminen on siten edellytyksenä rahoituspalvelujen muiden avainalueiden kehittämiselle. Ehdotuksen mukaan jäsenvaltioilla on mahdollisuus sallia julkisesti noteeratuilta yhtiöiltä edellytettyjen tilinpäätösnormien soveltaminen yksittäisten yritysten tilinpäätöksiä laadittaessa tai muissakin kuin julkisesti noteeratuissa yhtiöissä tai vaatia niiden soveltamista näissä tapauksissa. Ehdotuksen mukaan tulisi myös perustaa Euroopan unionin järjestelmä, jonka mukaisesti arvioidaan IAS-suosituksia ja annetaan oikeudellinen hyväksyntä niiden soveltamiselle Euroopan unionissa. Järjestelmä on kaksiportainen: siihen kuuluu sääntelykomitea (tilinpäätöskysymysten sääntelykomitea), joka toimii voimassa olevien komitologiasääntöjen mukaisesti, ja teknisiä kysymyksiä käsittelevä asiantuntijakomitea. Ehdotuksessa painotetaan yleiseurooppalaisia sääntöjä vertailtavan, läpinäkyvän tilinpäätösraportoinnin varmistamiseksi koko Euroopan unionissa. Sääntöjä olisi voitava tulkita ja soveltaa tehokkaasti, jotta taattaisiin luotettavien tietojen antaminen sijoittajille ja muille osakkaille, joiden on voitava vertailla eri valtioissa ja eri aloilla toimivien yhtiöiden tuloksia mielekkäältä pohjalta. Vertailtava, läpinäkyvä tilinpäätösraportointi on yhtenäisvaluutan käyttöönottoa täydentävä välttämätön ainesosa, joka edistää kilpailukykyisten ja sijoittajia kiinnostavien Euroopan unionin pääomamarkkinoiden toteumista ja siten myös yhteisön talouden vahvistamista. IV. Vaikutus yritystoimintaan 2. Mitä yrityksiä ehdotus koskee- Kaikkia EU:n säännellyillä markkinoilla noteerattavia EU:n yhtiöitä sekä kaikkia listautumista kyseisillä markkinoilla valmistelevia EU:n yhtiöitä vaaditaan laatimaan konsolidoidut tilinpäätöksensä hyväksyttyjen kansainvälisten tilinpäätössuositusten mukaisesti viimeistään vuonna 2005. Jäsenvaltioilla on oikeus laajentaa tämän vaatimuksen soveltamisalaa koskemaan yksittäisten yritysten tilinpäätöksiä ja muitakin kuin julkisesti noteerattuja yhtiöitä. EU:n säännellyillä markkinoilla on tällä hetkellä noin 7 000 julkisesti noteerattua yhtiötä, joista 275 soveltaa IAS-suosituksia jo nyt. 3. Mitä yritysten on tehtävä noudattaakseen ehdotusta- Asianomaisten yhtiöiden on aloitettava konsolidoitujen tilinpäätöstensä laatiminen hyväksyttyjen IAS-suositusten mukaisesti tai niiden korjaaminen kyseisten suositusten mukaisiksi jo vuosina 2003 ja 2004 voidakseen täyttää asetetut vaatimukset käytännössä ja antaa IAS-suositusten mukaiset konsolidoidut tilinpäätökset vuonna 2005 kyseisen vuoden ja kahden edellisen tilikauden osalta. Tätä edellyttää sekä tilinpäätösdirektiiveissä että IAS-normeissa asetettu vertailtavuusvaatimus. Neuvoston ja parlamentin odotetaan hyväksyvän tämän ehdotuksen viimeistään vuonna 2002. Näin laskentatoimen ammattilaisilla ja yhtiöillä on aikaa valmistua muutokseen vuoteen 2005 mennessä. Yhtiöille aiheutuvat kustannukset ovat pääosin koulutuskustannuksia, sillä niiden kirjanpitäjien on omaksuttava pitkälle kehittynyt tilinpäätösnormisto. Tämä koskee myös laskentatoimen ammattilaisia. 4. Mitkä ovat ehdotuksen todennäköiset talousvaikutukset- Yhdenmukaisten, korkealaatuisten tilinpäätösraportoinnin sääntöjen käyttöönotto EU:n pääomamarkkinoilla lisää tilinpäätöstietojen vertailtavuutta ja näkyvyyttä ja parantaa siten markkinoiden yleistä tehokkuutta ja vähentää yritysten pääomakustannuksia. 5. Sisältyykö ehdotukseen toimenpiteitä, joiden tarkoituksena on ottaa huomioon pienten ja keskisuurten yritysten erityistarpeet (muihin ryhmiin verrattuna lievemmät tai erilaiset vaatimukset tms.)- Tämä ehdotus ei koske pk-yritysten enemmistöä, sillä sen keskeinen vaatimus liittyy hyväksyttyjen IAS-suositusten soveltamiseen konsolidoitujen tilinpäätösten laadinnassa, ja tämä tulee kyseeseen vain erittäin harvoissa pk-yrityksissä. Vaikka jäsenvaltioilla onkin ehdotuksen mukaan oikeus laajentaa tämän vaatimuksen soveltamisalaa koskemaan yksittäisten yritysten tilinpäätöksiä ja/tai muidenkin kuin julkisesti noteerattujen yhtiöiden konsolidoituja tilinpäätöksiä, suhteellisuusperiaatteesta johtuvista syistä on erittäin epätodennäköistä, että sitä sovelletaan pk-yrityksiin. Jäsenvaltiot voivat kuitenkin sallia IAS-suositusten käytön pk-yrityksissä, jotka haluavat soveltaa niitä tilinpäätöstensä laadinnassa. V. Kuuleminen 6. FEE (tilintarkastajat), UNICE ja European Round Table of Industrialists (elinkeinoelämä), Federation of European Stock Exchanges (pörssit), European Federation of Financial Analyst Societies (rahoitusasiantuntijat), CEA (vakuutusala) sekä European Association of Craft, Small and Medium-sized Enterprises (pk-yritykset) ovat kaikki vastanneet ehdotukseen myönteisesti ja harkitsevat yksityisen järjestön perustamista tukemaan tilinpäätöskysymysten teknisen komitean työskentelyä.